Ameerika Ühendriikide kosmoseagentuuri (NASA) eksperdid lõid kaks uut fotot, mis kujutavad Maad sellisena, nagu seda võiks näha meie koduplaneedist eemale lendav astronaut.  Piltidel on kujutatud idapoolkera (ülemine foto) ja läänepoolkera ( ) ning nende loomiseks kasutati paljudest erinevatest allikatest pärinevat infot, mistõttu loodud kujutised on enneolematult hea resolutsiooniga.  Näiteks pinnamoodustiste kujutamiseks kasutati NASA Terra satelliidi teadusinstrumendi MODIS (Moderate-resolution Imaging Spectroradiometer) poolt 2004. a. juulis ja 2001. a. augustis ning septembris kogutud andmeid päikesevalguse peegeldumisest ja jääkattest.  Ookeanide loomiseks kombineeriti Terra MODISi poolt saadetud infot veepindade peegeldusvõimest ning Aqua MODISi kogutud andmeid maailmamere klorofüllisisaldusest.  Pilvkatte kujutamisel võeti aluseks 2001. aastal tehtud satelliidifotod ja linnatuled tekkisid piltidele 1994. ja 1995. aastal USA  kaitseministeeriumi meteoroloogiasatelliidi programmi kogutud andmete põhjal.  Topograafilise info aluseks võeti kosmosesüstiku Endeavour meeskonna poolt 2000. aasta veebruaris toimunud lennu käigus tehtud kaardistamistöö.